《送岷山杨道士游庐山》
宋代·郑獬

独鹤志万里，不肯安故林。
排翮下岷山，浩荡穷幽寻。
初来识京师，魏阙郁萧森。
讲书勤万乘，赐服照华簪。
群公作诗赠，却转清淮浔。
振策寄灵隐，采芝宿孤岑。
明月落西湖，澒洞万顷金。
遂断浙江潮，喷薄白日阴。
芙蓉满越国，耶溪秋水深。
欲追二老迹，赤城窈嵚崯。
海月入长啸，山风吹醉襟。
回桡姑孰溪，相逢慰予心。
绿发颀而长，萧洒见球琳。
共飞秋浦帆，飘若云间禽。
舍我入庐阜，烟萝极登临。
瀑布泻天来，飞雪寒涔涔。
手攀青桂枝，侧听白猿吟。
倚石读周易，临流挥素琴。
於此可忘老，身世随浮沉。
若见荆州客，为传金玉音。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。